છેલ્લી ચૂંટણી પછી ગુજરાત વિધાનસભામાં ભાજપને પાતળી બહુમતી મળી અને સરકાર બનાવી. કર્ણાટકમાં તમામ પક્ષો હવે નીતિમૂલ્યોની વાત ભલે કરે, આચરણ તો સત્તાપિપાસાનું જ છે. ગોવા અને મણિપુરની વિધાનસભા ચૂંટણીમાં કોંગ્રેસ સૌથી મોટા પક્ષ તરીકે ઊપસી આવ્યા છતાં ભાજપ થકી સરકાર બનાવાય એ માટે રાજભવને નિમંત્રણ આપ્યું હતું. હકીકતમાં સૌથી મોટા પક્ષને નિમંત્રણ અપાય અથવા ચૂંટણી પહેલાં જોડાણમાં આવેલા પક્ષોને બહુમતી મળે તો તેમના જોડાણને સરકાર રચવા માટે આમંત્રણ અપાય એ પરંપરા રહી છે. છતાં અગાઉ કોંગ્રેસે અને હવે ભાજપ થકી આ પરંપરાઓનું ખુલ્લેઆમ ઉલ્લંઘન થઈ રહ્યું છે. કર્ણાટકના જ મુખ્યમંત્રી એસ. આર. બોમ્માઈના કેસમાં સર્વોચ્ચ અદાલતે આપેલા ચુકાદાનો આધાર લઈને હવે ભાજપ વિધાનસભામાં પોતે બહુમતી સાબિત કરવાનો દાવો કરે છે.